CELEX: 32021D1828
Language: da
Date: 2021-10-07 00:00:00
Title: Kommissionens gennemførelsesafgørelse (EU) 2021/1828 af 7. oktober 2021 om anmodningen om registrering af det europæiske borgerinitiativ »Stop (((5G))) — Stay Connected but Protected« (»Nej til (((5G))) — Vi vil ha' internet — med sikkerhed«) i henhold til Europa-Parlamentets og Rådets forordning (EU) 2019/788 (Meddelt under nummer C(2021) 7293) (Kun den engelske udgave er autentisk)

19.10.2021   
               
               
                  DA
               
               
                  Den Europæiske Unions Tidende
               
               
                  L 370/1
               
            
         KOMMISSIONENS GENNEMFØRELSESAFGØRELSE (EU) 2021/1828
         af 7. oktober 2021
         om anmodningen om registrering af det europæiske borgerinitiativ »Stop (((5G))) — Stay Connected but Protected« (»Nej til (((5G))) — Vi vil ha' internet — med sikkerhed«) i henhold til Europa-Parlamentets og Rådets forordning (EU) 2019/788
         
            
               (Meddelt under nummer C(2021) 7293)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, stk. 2 og 3, og
         ud fra følgende betragtninger:
         
                     (1)
                  
                  
                     Kommissionen modtog den 12. august 2021 en anmodning om registrering af det europæiske borgerinitiativ »Stop (((5G))) — Stay Connected but Protected« (»Nej til (((5G))) — Vi vil ha' internet — med sikkerhed«).
                  
               
                     (2)
                  
                  
                     Målene for initiativet beskrives af initiativtagergruppen som følger: »Udrulning af 5G bringer vores ret til et sundt miljø, frihed og privatlivets fred i fare. Vi opfordrer Kommissionen til at foreslå lovgivning om beskyttelse af borgerne og miljøet mod disse trusler:
                     
                                 a)
                              
                              
                                 mennesker, fauna og flora skades af stråling. De nuværende grænseværdier for eksponering giver ikke tilstrækkelig beskyttelse, især ikke til sårbare personer (f.eks. børn, gravide kvinder, patienter og ældre), dyr, bestøvende insekter og planter. Vedtag regulering for at beskytte alt liv mod radiofrekvens- og mikrobølgestråling.
                              
                           
                                 b)
                              
                              
                                 Med 5G vil antallet af forbundne elektroniske enheder, antenner og satellitter eksplodere. Ikkebæredygtigt energiforbrug, strålingsemissioner, skadelig minedrift og forurening vil følge, hvilket vil udgøre en trussel mod biodiversiteten og bevaring af naturtyper. Vedtag strengere regulering for at beskytte miljøet mod alle virkninger af 5G og digitalisering.
                              
                           
                                 c)
                              
                              
                                 5G muliggør en omfattende dataindsamling og overvågning af forbundne enheder. Dette vil øge risikoen for cyberkriminalitet, datalækage, tyveri, videresalg og misbrug af kunstig intelligens. Iværksæt effektiv databeskyttelse for at sikre vores ret til privatlivets fred, sikkerhed og frihed«.
                              
                           
               
                     (3)
                  
                  
                     I et bilag gives der yderligere oplysninger om emnet og målene i initiativet med 23 opfordringer til handling, der benævnes »forslag, der skal gennemføres i EU-retten«. Der gives yderligere oplysninger om de 23 opfordringer til handling i et dokument, der er forelagt som »udkast til retsakt«. Initiativtagergruppen har også forelagt oversættelser af målene på en række EU-sprog som »supplerende oplysninger«.
                  
               
                     (4)
                  
                  
                     Hvad angår det første mål, indeholder initiativet følgende ti opfordringer til handling:
                     
                                 »1.
                              
                              
                                 Fastsætte grænseværdier for eksponering for højfrekvente elektromagnetiske felter på grundlag af alle sundhedsmæssige biologiske virkninger og ikke kun dem, der vedrører temperaturer, for at beskytte mennesker og for at anvende forsigtighedsprincippet
                              
                           
                                 2.
                              
                              
                                 Ajourføre henstilling 1999/519/EF og direktiv 2013/35/EU, der bør tages op til revision og ajourføres med jævne mellemrum
                              
                           
                                 3.
                              
                              
                                 Basere henstilling 1999/519/EF og arbejdspladsdirektivet 2013/35/EU på de bedste tilgængelige videnskabelige oplysninger, med henblik på at fastsætte de mest beskyttende grænseværdier blandt alle tilgængelige videnskabelige og empiriske retningslinjer
                              
                           
                                 4.
                              
                              
                                 Sikre, at supplerende retningslinjer om eksponering udarbejdes af forskere, der har biomedicinsk ekspertise, og at der ikke er nogen interessekonflikt, samt sikre, at der udpeges et nyt panel, eller at den uafhængige Videnskabelige Komité for Sundheds- og Miljørisici og Nye Risicis aktiviteter udvides til at omfatte vurdering af de bioaktive parametre for de højfrekvente elektromagnetiske felter
                              
                           
                                 5.
                              
                              
                                 Sikre, at der ved prøvning af trådløse enheder og antenner og deres drift gennemføres en vurdering af alle de højfrekvente elektromagnetiske felters biologisk aktive parametre.
                              
                           
                                 6.
                              
                              
                                 Erstatte trådløse forbindelser med kabler og gøre dette omgående på steder som f.eks. hospitaler, børnehaver, skoler, plejehjem og alle offentlige bygninger
                              
                           
                                 7.
                              
                              
                                 Uddanne offentligheden om farer forbundet med trådløse forbindelser, og hvordan eksponering kan mindskes (f.eks. ved brug af kabler)
                              
                           
                                 8.
                              
                              
                                 Rådgive medlemsstaterne om at stille lavstrålingszoner eller zoner uden stråling til rådighed i kommunerne. Erklære alle naturreservater og parker for lavstrålingszoner eller zoner uden stråling
                              
                           
                                 9.
                              
                              
                                 Med henblik på at beskytte menneskers sundhed og biointegriteten anmode EU-borgerne om informeret samtykke, før de udsættes for højfrekvente elektromagnetiske felter
                              
                           
                                 10.
                              
                              
                                 På grundlag af forsigtighedsprincippet udarbejde et direktiv om grænseværdier for eksponering for højfrekvente elektromagnetiske felter til beskyttelse af fauna og flora.«
                              
                           
               
                     (5)
                  
                  
                     Hvad angår det andet mål, indeholder initiativet følgende otte opfordringer til handling:
                     
                                 »11.
                              
                              
                                 Ajourføre direktiv 2011/92/EU, så udrulningen af 5G og al telekommunikation medtages som projekter i bilag 1 [til direktivet] for at sikre, at sådanne projekter er omfattet af en miljøvurdering eller en screening i henhold til direktivet
                              
                           
                                 12.
                              
                              
                                 Reducere det massive elektricitetsforbrug forårsaget af de digitale kommunikationsteknologier ved at prioritere trådbårne løsninger og lavenergiløsninger i handlingsplanen for den europæiske grønne pagt
                              
                           
                                 13.
                              
                              
                                 Medtage »affald af elektrisk og elektronisk udstyr« (WEEE), andre affaldsprodukter og miljøvirkningerne af udvinding af sjældne mineraler og metaller, som anvendes i elektronisk udstyr, i elektronisk udstyr i handlingsplanen for nulforurening
                              
                           
                                 14.
                              
                              
                                 Ajourføre direktiv 2009/125/EF om rammerne for fastlæggelse af krav til miljøvenligt design af energirelaterede produkter (direktivet om miljøvenligt design) ved at fastsætte strenge grænseværdier for ressource- og energispild for alle forbundne enheder, herunder antenner og satellitter
                              
                           
                                 15.
                              
                              
                                 Anerkende alle biologisk skadelige parametre ved højfrekvente elektromagnetiske felter som et forurenende stof og medtage disse i alle relevante EU-politikker og -direktiver
                              
                           
                                 16.
                              
                              
                                 Medtage overvågning af alle biologisk skadelige parametre ved højfrekvente elektromagnetiske felter i »miljøovervågningsprogrammer, EU's biodiversitetsstrategi for 2030, EU-mål for naturgenopretning, habitatdirektivet og fugledirektivet og Natura 2000«
                              
                           
                                 17.
                              
                              
                                 Opfordre til, at der øjeblikkeligt udarbejdes et moratorium om megakonstellationer af 5G-satellitter i hele verden, indtil de skadelige miljøvirkninger er afhjulpet
                              
                           
                                 18.
                              
                              
                                 Gøre det til en prioritet at foretage miljøkonsekvensvurderinger af alle rumprojekter inden for europæisk rumpolitik.«
                              
                           
               
                     (6)
                  
                  
                     Hvad angår det tredje mål, indeholder initiativet følgende fem opfordringer til handling:
                     
                                 »19.
                              
                              
                                 Iværksætte en konsekvensvurdering af virkningerne af 5G, herunder forbundne enheder og kroppe, på persondatabeskyttelse og evaluere overholdelsen af de nuværende databeskyttelseslove
                              
                           
                                 20.
                              
                              
                                 Beskytte borgerne mod stigende cyberkriminalitet ved at anvende princippet om dataminimering på trådløs dataindsamling (som f.eks. af medicinske data og bankdata)
                              
                           
                                 21.
                              
                              
                                 Sikre, at Det Europæiske Databeskyttelsesråd aktivt og uafhængigt bekæmper diskrimination og overtrædelse af digitale rettigheder
                              
                           
                                 22.
                              
                              
                                 Kræve, at alle borgere giver deres udtrykkelige samtykke til, at deres data gøres til genstand for enhver automatisk procedure
                              
                           
                                 23.
                              
                              
                                 Organisere offentlige debatter om, hvorvidt eller i hvilket omfang digital innovation skal tillades, og som ledes af forskere med biomedicinsk ekspertise, som ikke har nogen interessekonflikt, og udpege en ny etisk komité eller udvide EGE's aktiviteter.«
                              
                           
               
                     (7)
                  
                  
                     Hvad angår opfordringerne om at gennemføre det første mål i initiativet »Vedtag regulering for at beskytte alt liv mod radiofrekvens- og mikrobølgestråling«, for så vidt som nogle af disse tager sigte på at gennemføre foranstaltninger, der fører til en forbedring, især af arbejdsmiljøet for at beskytte arbejdstagernes sundhed og sikkerhed, har Kommissionen i henhold til traktatens artikel 153, stk. 2, beføjelse til at fremsætte et forslag til retsakt.
                  
               
                     (8)
                  
                  
                     For så vidt angår opfordringerne om at gennemføre det første mål i initiativet, der vedrører den europæiske kodeks for elektronisk kommunikation som fastsat i Europa-Parlamentets og Rådets direktiv (EU) 2018/1972 (2), Europa-Parlamentets og Rådets radioudstyrsdirektiv 2014/53/EU (3) eller forslag, der tager sigte på regler, der fastsætter en mere fuldstændig prøvning af trådløse enheder og antenner, for så vidt disse tager sigte på at forbedre det indre markeds funktion, har Kommissionen i henhold til traktatens artikel 114 beføjelse til at fremsætte forslag til retsakter.
                  
               
                     (9)
                  
                  
                     I initiativet anmodes der også om et forslag om at »erstatte trådløse forbindelser med kabler« på grund af de skadelige indvirkninger af højfrekvente elektromagnetiske felter på mennesker. For så vidt dette forslag tager sigte på tilskyndelsesforanstaltninger, der er udformet til at beskytte og forbedre menneskers sundhed, og foranstaltninger vedrørende overvågning, tidlig varsling og bekæmpelse af alvorlige grænseoverskridende trusler mod sundheden med undtagelse af foranstaltninger til harmonisering af medlemsstaternes love og administrative bestemmelser, har Kommissionen i henhold til traktatens artikel 168, stk. 5, beføjelse til at fremsætte forslag.
                  
               
                     (10)
                  
                  
                     For så vidt som nogle af opfordringerne om at gennemføre de to første mål i initiativet tager sigte på bevarelse, beskyttelse og forbedring af miljøkvaliteten, beskyttelse af menneskers sundhed og en forsigtig og rationel udnyttelse af naturressourcerne, har Kommissionen i henhold til traktatens artikel 192, stk. 1, beføjelse til at fremsætte forslag til retsakt.
                  
               
                     (11)
                  
                  
                     For så vidt som der i en af opfordringerne om at gennemføre det andet mål i initiativet anmodes om en ajourføring af Europa-Parlamentets og Rådets direktiv 2009/125/EF (4), har Kommissionen i henhold til traktatens artikel 114 beføjelse til at fremsætte et forslag til retsakt.
                  
               
                     (12)
                  
                  
                     Initiativet indeholder fem opfordringer til handling for at nå det tredje initiativs mål »Iværksæt effektiv databeskyttelse for at sikre vores ret til privatliv, sikkerhed og frihed«. For så vidt som nogle af disse opfordringer tilskynder Kommissionen til at fremsætte forslag til retsakter vedrørende beskyttelse af fysiske personer i forbindelse med behandling af personoplysninger i EU's institutioner, organer, kontorer og agenturer og i medlemsstaterne ved udførelse af aktiviteter, der falder inden for rammerne af EU-retten og bestemmelserne vedrørende fri udveksling af sådanne oplysninger, ville dette forslag kunne baseres på traktatens artikel 16, stk. 2.
                  
               
                     (13)
                  
                  
                     Af disse grunde er det åbenbart, at ingen dele af initiativet falder uden for Kommissionens beføjelse til at fremsætte et forslag til EU-retsakt til gennemførelse af traktaterne.
                  
               
                     (14)
                  
                  
                     Denne konklusion berører ikke vurderingen af, om de konkrete faktuelle og materielle betingelser, der er nødvendige for, at Kommissionen kan handle, herunder overholdelsen af proportionalitets- og subsidiaritetsprincippet og foreneligheden med de grundlæggende rettigheder, er opfyldt i dette tilfælde.
                  
               
                     (15)
                  
                  
                     I nogle af de 23 opfordringer til handling, navnlig foranstaltninger nævnt i nr. 4, 7, 12, 13, 17, 18 og 23, opfordres Kommissionen ikke til at vedtage et forslag til EU-retsakt, men de synes at være af accessorisk eller forberedende art i forhold til dem, hvori der opfordres til forslag til retsakter. Da Kommissionen ikke opfordres til at fremsætte et forslag til en EU-retsakt i forbindelse med nogen af disse foranstaltninger, opfylder de ikke kravet i forordningens artikel 6, stk. 3, litra c), i forordning (EU) 2019/788 med henblik på registrering som en del af initiativets emne. Disse foranstaltninger falder derfor uden for anvendelsesområdet for denne afgørelse. Hvis Kommissionen finder det hensigtsmæssig at vedtage et forslag til EU-retsakt på de områder, der er omfattet af initiativet, vil den dog også overveje at tage nogle af disse elementer i betragtning i forslaget.
                  
               
                     (16)
                  
                  
                     Initiativtagergruppen har i tilstrækkelig grad dokumenteret, at den opfylder kravene i artikel 5, stk. 1 og 2, i forordning (EU) 2019/788, og har udpeget kontaktpersoner i overensstemmelse med nævnte forordnings artikel 5, stk. 3, første afsnit.
                  
               
                     (17)
                  
                  
                     Initiativet er ikke åbenbart utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union eller med de rettigheder, der er nedfældet i Den Europæiske Unions charter om grundlæggende rettigheder.
                  
               
                     (18)
                  
                  
                     Borgerinitiativet »Stop (((5G))) — Stay Connected but Protected« (»Nej til (((5G))) — Vi vil ha' internet — med sikkerhed«) bør derfor registreres.
                  
               
                     (19)
                  
                  
                     Den konklusion, at betingelserne for registreringen i henhold til artikel 6, stk. 3, i forordning (EU) 2019/788 er opfyldt, betyder dog ikke, at Kommissionen på nogen måde bekræfter den faktiske rigtighed af initiativets indhold, hvilket er initiativtagergruppens eget ansvar. Initiativet afspejler kun initiativtagergruppens holdning og kan ikke på nogen måde anses for at afspejle Europa-Kommissionens holdning —
                  
               VEDTAGET DENNE AFGØRELSE:
         
            Artikel 1
            Det europæiske borgerinitiativ »Stop (((5G))) — Stay Connected but Protected« (»Nej til (((5G))) — Vi vil ha' internet — med sikkerhed«) registreres.
         
         
            Artikel 2
            Denne afgørelse er rettet til initiativtagergruppen til det europæiske borgerinitiativ »Stop (((5G))) — Stay Connected but Protected« (»Nej til (((5G))) — Vi vil ha' internet — med sikkerhed«), som repræsenteres ved Pernille SCHRIVER og Elisabeth Birgit MADSEN, der fungerer som kontaktpersoner.
         
         
            Udfærdiget i Bruxelles, den 7. oktober 2021.
            
               
                  På Kommissionens vegne
               
               Věra JOUROVÁ
               
                  Næstformand
               
            
         
         
            (1)  EUT L 130 af 17.5.2019, s. 55.
         
            (2)  Europa-Parlamentets og Rådets direktiv (EU) 2018/1972 af 11. december 2018 om oprettelse af en europæisk kodeks for elektronisk kommunikation (EUT L 321 af 17.12.2018, s. 36).
         
            (3)  Europa-Parlamentets og Rådets direktiv 2014/53/EU af 16. april 2014 om harmonisering af medlemsstaternes love om tilgængeliggørelse af radioudstyr på markedet og om ophævelse af direktiv 1999/5/EF (EUT L 153 af 22.5.2014, s. 62).
         
            (4)  Europa-Parlamentets og Rådets direktiv 2009/125/EF af 21. oktober 2009 om rammerne for fastlæggelse af krav til miljøvenligt design af energirelaterede produkter (EUT L 285 af 31.10.2009, s. 10).